
1.  Asjaolud ja menetluse käik

Vastavalt 29.09.2005 sõlmitud ehitise tagasiostuõigusega müügilepingule (notariaalregistri nr 7983) ostis AS ŽUR Narva linnalt hoone asukohaga Каlda 5А, Narvas. 

Eelnimetatud lepingu punkti 5.1 kohaselt kohustus AS ŽUR investeerima omandatud varasse     1 515 000 krooni, sealhulgas esimese aasta jooksul arvates lepingu sõlmimisest, s. o kuni 29.09.2006. a - 700 000 krooni.

Sama lepingu punktis 5.2. on sätestatud ostja kohustus maksta investeerimiskohustuse mittetäitmisel ja mitteõigeaegsel  täitmisel  leppetrahvi 10% ulatuses tähtajaks tegemata investeeringute summalt.

11.09.2006. a esitas AS ŽUR nimetatud ehitise osas esimese aasta investeeringute aruande summas  50 000,0  krooni.  Seega jäi täitmata investeerimiskohustus summas 650 000 krooni.

Narva Linnavalitsusele 10.11.2006 saadetud kirjas taotles AS ŽUR Kalda 5A hoonesse investeerimise tähtaja pikendamist 1 aasta võrra, seega investeerida 650 000 krooni kuni 10.11.2007 ja 815 000 krooni kuni 10.11.2008, ning mitte rakendada tema suhtes 29.09.2005 ehitise tagasiostuõigusega müügilepingu punktis 5.2 sätestatud leppetrahvi.

Investeerimiskohustuse mittetäitmist põhjuseks on toodud ajutised rahalised raskused, mis on seotud ehitisobjekti lõpetamisega Sillamäe linnas, samuti raskused arhitekti leidmisel.

Lisaks sellele tõstatas AS ŽUR oma kirjas küsimuse seoses Kalda tn 5A hoone kõrval asuva ehitise seisukorraga. Tegemist on poolelioleva ehitisega ja pole teada, millal ehitus lõpetatakse.  Antud linnaosa harmoonilise pildi tagamiseks teeb AS ŽUR ettepaneku leida sobiv arhitektuurilise ehitusjoone lahendus. 

Arvestades linna huvitatust investeeringutest, taotleb AS ŽUR investeerimiskohustuse täitmise tähtaegade pikendamist:

· kuni 10.11.2007
-
650 000 krooni;

· kuni 10.11.2008  
-
815 000 krooni.

Küsimust arutati Narva Linnavalitsuse linnavarakomisjoni  istungitel 15.11.2006 (protokoll nr 14) ja 20.12.2006 (protokoll nr 15)ja võeti vastu otsus:

1. Vastavalt 29.09.2005 ehitise tagasiostuõigusega müügilepingu (notariaalregistri nr 7983) punktile 5.2 rakendada Linnavara- ja Majandusametil, kes kontrollib müügilepingu tingimuste täitmist, AS ŽUR suhtes leppetrahvi investeerimiskohustuse täitmata jätmise eest hoone aadressil Kalda 5A Narvas osas 10% ulatuses tähtajaks tegemata investeeringute summalt 650 000 krooni suuruses 65 000 krooni. Trahvi tasumine ei vabasta ostjat endale võetud kohustuste täitmisest.

2. Teha Linnavara- ja Majandusametile ülesandeks nõutada AS-lt ŽUR informatsioon Kalda 5A hoonesse tehtavate investeeringute otstarbe kohta. 

3. Pikendada AS-ile ŽUR 29.09.2005 sõlmitud tagasiostuõigusega ostu-müügi lepingus ettenähtud investeerimiskohustuse täitmise tähtaegu pärast AS-i ŽUR poolt leppetrahvi tasumist, alljärgnevalt:

· summas 650 000 krooni – kuni 10.11.2007. a;

· summas 815 000 krooni – kuni 10.11.2008. a.
AS-i ŽUR taotlusest tulenevalt ei olnud tema poolt kohustuse rikkumine vabandatav – taotlusest ei nähtu, et ostja poolt investeerimiskohustuse summas 650 000 krooni täitmata jätmine oleks põhjustatud vääramatu jõuga iseloomustatavate asjaolude tõttu.  
2. Õiguslikud alused.

Kohaliku omavalitsuse korralduse seaduse § 30 lõike 1 punkti 2 kohaselt 
linnavalitsus lahendab ja korraldab kohaliku elu küsimusi, mis volikogu määruste või otsustega või valla või linna põhimäärusega on pandud täitmiseks valitsusele.

Narva Linnavolikogu 09.06.2005 määrusega nr 18/56 kinnitatud “Linnavara võõrandamise korra” punkti 77 kohaselt ostja poolt investeerimiskohustuste mittekohase või mitteõigeaegse täitmise puhul kohaldatakse trahvi 10% ulatuses sissekandmata investeeringute summast.

Sama korra punkti 76 kohaselt juhul, kui täitmise käigus on mõne müügilepingu  punkti täitmine oluliselt raskendatud, võib poolte kokkuleppel ja Linnavalitsuse otsustuse alusel lepingutingimusi muuta või leping lõpetada.

VÕS § 103 lg 1 kohaselt võlgnik vastutab kohustuse rikkumise eest, välja arvatud, kui rikkumine on vabandatav. 

VÕS § 103 lg 2 kohaselt kohustuse rikkumine on vabandatav, kui võlgniku rikkus kohustust vääramata jõu tõttu. 

HMS § 51 lg 1 kohaselt haldusakt on haldusorgani poolt haldusülesannete täitmisel avalik-õiguslikus suhtes üksikjuhtumi reguleerimiseks antud, isiku õiguste või kohustuste tekitamisele, muutmisele või lõpetamisele suunatud korraldus, otsus, ettekirjutus, käskkiri või muu õigusakt. 

HMS §53 lg 1 p 3 kohaselt haldusakti kõrvaltingimus on lisatingimus haldusakti põhiregulatsioonist tuleneva õiguse tekkimiseks.

HMS § 53 lg 2 p 3 kohaselt haldusaktile võib kehtestada kõrvaltingimuse kui haldusakti andmine tuleb otsustada halduse kaalutlusõiguse alusel.

3. Otsus

3.1.  Rakendada AS-i ŽUR (registrikood 10186477, asukoht Kalda 5, Narva, 20103) suhtes 29.09.2005 sõlmitud tagasiostuõigusega müügilepingu (Jõhvi notari Tatjana Boitsova notariaalregistri nr 7983) punktis 5.2. ettenähtud leppetrahvi 10% ulatuses tähtajaks            29. september 2006 tähtajaks tegemata investeeringute summalt (650 000 krooni) suuruses    65 000 (kuuskümmend viis tuhat) krooni.
3.2.  Pikendada AS-ile ŽUR 29.09.2005 sõlmitud tagasiostuõigusega müügilepingus ettenähtud investeerimiskohustuste täitmise tähtaegu pärast AS-i ŽUR poolt leppetrahvi tasumist vastavalt korralduse p –le 1 alljärgnevalt:
· summas 650 000 krooni – kuni 10.11.2007.a.;

· summas 815 000 krooni – kuni 10.11.2008.a.
3.3. Narva Linnavalitsuse Linnavara- ja Majandusametil teha käesolev korraldus asjaosalistele teatavaks.

4. Korralduse vaidlustamine
Halduskohtumenetluse seadustiku § 9 lõike 1 kohaselt võib korraldust vaidlustada Tartu Halduskohtu Jõhvi kohtumajas 30 päeva jooksul arvates Narva Linnavalitsuse poolt korralduse teatavakstegemise päevast.

5. Rakendussätted

Korraldus jõustub seadusega sätestatud korras.

